張志和

張志和，字子同，本名龜齡，中國唐代婺州人，自號煙波釣徒，道號玄真子，係唐代有名嘅道士、詞人、詩人。

張志和嘅老豆係張游朝，通曉《莊子》、《列子》，曾經做過《象罔》、《白馬證》佢博學能文，善於畫山水畫，酒量了得，有時醉咗酒會演奏鼓、笛。虛歲十六歲時就明經及第，畀唐肅宗面見，並且直接同皇帝獻策，佢嘅名「志和」就係皇帝賜嘅。佢先後擔任翰林待詔、左金吾衛錄事參軍。後來佢獲罪被貶做南浦尉，於是佢對官場失望。佢嘅性格唔受拘束，所以雖然後來卸還返，但佢以屋企居喪爲由棄官，開始浪跡江湖，遊玩天下山水，喺祁門赤山鎮隱居，自號「煙波釣徒」，意思係「喺煙波之中嘅漁夫」，佢經常望落似釣魚，但魚鉤無魚引，就係仿照姜太公釣魚噉。後來佢阿哥張鶴齡驚佢就噉唔見咗人，喺越州城東搭咗間茅屋畀佢住。

佢留低幾多軼事。唐肅宗賜佢一奴一婢，佢幫佢哋起名做漁童、樵青，並且畀佢哋兩個結婚。雖然係名人，但縣令要佢做浚渠嘅徭役都照做。對屋企人亦冇架子，曾經想用塊大布整裘，佢阿嫂幫佢織好，於是佢着上身，即使天時熱都唔除。觀察使陳少遊經常探佢，留咗好耐，幫佢間屋起名做玄真坊；因爲門口太窄，幫佢買地整大個門巷，起名做回軒巷，又爲佢搭橋，啲人起名做大夫橋。陸羽問佢：「有咩人同你來往呢？」佢答話：「宇宙係我住嘅房，明月係我支燭，同四海嘅各位一齊相處，未曾離開過，噉有咩所謂來唔來往呢？」

作爲道教學者，佢留低咗《玄真子》呢本書，另外又寫咗十五篇嘅《太易》，共三百六十五卦。另外佢亦係有名嘅詞人，佢所填嘅五首《漁父》詞流傳至今，引起衆多文人和作，後來傳去日本，連嵯峨天皇亦跟住和作，成爲日本填詞嘅開山之作。之後佢嘅詞成爲《漁歌子》呢個詞牌嘅定格。佢興趣高遠，常人及唔上佢，唐憲宗曾經求佢嘅詞而不得。李德裕評佢話：「漁父係賢人但無名聲，鴟夷有智慧而功績高。但都唔似張志和，佢雖然隱居但有名，即使有名而無事煩住，既唔窮，亦唔富貴，實在比得上嚴光。」

張志和同顏真卿本來係老友，同陸羽一樣係佢嘅門客。後來顏真卿做湖州刺史時，同門客宴飲，唱和嘅詞就係張志和嘅《漁父》，唱和咗二十幾首，張志和爲呢啲詞作畫，啲人都讚歎啲畫。有次張志和探顏真卿，顏真卿有部船穿咗，想補返佢，張志和就話：「想攞部船當做屋企，喺苕、霅一帶遊蕩就夠嘑。」

最後佢哋一齊去湖州平望驛嘅鶯脰湖玩，張志和飲醉咗酒，話要爲啲人表演水上遊戲，結果浸親過世。按道教《續仙傳》嘅講法，就話佢嘅坐席鋪喺水上唔沈，坐喺上面好似行船噉，之後飛來一班白鶴圍住佢叫，張志和同顏真卿擺手表示謝意後就同白鶴飛天成仙。

參攷資料 

類:大唐詩人‎
類:道士
類:浙江人
志和